પૂજાએ પેલી વ્યક્તિનો ફોટા સાથે આ પોસ્ટ મૂકીને તે થોડો જ સમયમાં વાયરલ થઈ. રેલવે પોલીસે મદદ કરવાની તૈયારી દર્શાવી તો રેલવે મિનિસ્ટરે પણ ટ્વિટ કરી ક્વિક એકશન લેવાની તૈયારી બતાવી. અહીં એ પણ વિચાર આવે કે પૂજાએ આટલો સમય પછી આ પોસ્ટ શું કામ મૂકી? એણે તરત જ કેમ આ કામ ન કર્યું. દરેક સ્ત્રી બળાત્કાર શબ્દથી છળી મરે છે. વળી આવી રીતે સ્ત્રીઓની સામે નગ્ન થવાનું વિકૃત પુરુષો માટે નવું નથી. અત્યાર સુધી મોટાભાગની સ્ત્રીઓ તેને દુસ્વપ્ન માનીને નજરઅંદાજ કરતી હતી. આવી બાબતે પણ પિતૃસત્તાક માનસિકતા ધરાવતો સમાજ સ્ત્રીની પડખે ઊભો રહેશે તેવી શ્રદ્ધા નહોતી. જો કે હવે સમાજમાં બદલાવ આવી રહ્યો છે. મહિલાઓ હિંમત કરીને જ્યારે અવાજ ઉઠાવે છે ત્યારે તેની પડખે સમાજ ઊભો રહે છે. તે છતાં આવા બનાવો બનવાનું બંધ નથી થતું કે તેને નજરઅંદાજ કરીને તેની ફરિયાદ પણ ટાળવામાં આવે છે. ખેર, પૂજા નાયરને ધન્યવાદ કે તેણે એ વ્યક્તિનો ફોટો પાડી લીધો હતો અને આટલો સમય પછી પણ પેલી વિકૃત વ્યક્તિ વિરુદ્ધ ફરિયાદ કરવાનું પસંદ કર્યું. ડબ્બામાં હાજર બીજી પાંચ મહિલાઓએ તો એ પણ નથી કર્યું એ બાબતની પણ નોંધ લેવી જોઈએ.